આઠમી જાન્યુઆરી, 1942ના દિવસે જન્મેલા હોકિંગની સરખામણી બે મહાન વિજ્ઞાનીઓ આઇઝેક ન્યુટન અને આલ્બર્ટ આઇનસ્ટાઇન સાથે થાય છે. 1974માં તેઓ બ્રિટનની સૌથી પ્રતિષ્ઠિત વિજ્ઞાની સંસ્થા રોયલ સોસાયટીના સભ્ય બન્યા હતા તે વખતે તેમની વય 32 વર્ષની હતી. બ્રહમાંડનાં અનેક રહસ્યો વિશે સમજ આપનારા હોકિંગને ફક્ત 21 વર્ષની વયે મગજના જ્ઞાનતંતુઓને લગતા રોગનો ભોગ બનવું પડ્યું હતું. પછી પણ તેમણે ભૌતિકશાસ્ત્રમાં જબરજસ્ત પ્રદાન આપ્યું હતું. હોકિંગે બ્રહ્માડંમાં સૌથી રહસ્યમય ગણાતા બ્લેક હોલ અંગેની સમજ વિસ્તારી હતી. હોકિંગે કહ્યું હતું કે બ્લેક હોલનું સંકોચન શક્ય નથી, એ માત્ર વિસ્તરણ જ થઈ શકે છે. બ્રહ્માંડનો જન્મ કેવી રીતે થયો તે અંગે વિવિધ થિયેરી અને મતમતાંતર છે ત્યારે વ્યાપકપણે મનાતી બિગ બેન્ગ એટલે કે પ્રચંડ વિસ્ફોટ થયા પછી થયેલી રચનાની થિયરીને પણ હોકિંગે સમર્થન આપ્યું હતું અને તેના પુરાવા રજૂ કર્યા હતા. વ્હીલચેર પર પોતાનું મોટા ભાગનું જીવન પસાર કરનારા હોકિંગને 1963માં આ બીમારી થઇ હતી અને ડોક્ટરોએ તેમનું આયુષ્ય થોડાં વર્ષનું હોવાનું કહ્યું હતું. છતાં તેઓ કેમ્બ્રિજમાં અભ્યાસ કરવા ગયા અને ફિઝિસિસ્ટ બન્યા હતા. મજ્જાતંતુઓની નબળાઈની બીમારીના કારણે અને લકવાના કારણે તેઓ ચાલી શકતા નહોતા અને વ્હીલચેરમાં જ ફરવું પડતું હતું. હોકિંગે 1970માં રોજર પેનરોની સાથે મળીને બ્લેક હોલ અંગે અલગ સિદ્ધાંત રજૂ કર્યો હતો.